બીજે દિવસે ખેમીએ ઘરેણાં કાઢી આપ્યાં અને એ વેચવા કહ્યું. પણ બૈરીને અડવી જોવાનો વિચાર નહીં ખમાયાથી વેચવાને બદલે ધનિયે તેને ઘરેણે મૂકી રૂપિયા ઉપાડ્યા. તેણે વેચ્યા હોત તો ઠીક રકમ ભરાત, પણ તેને ઘરેણે મૂકવાથી રકમ થોડી મળી અને છેવટે વ્યાજમાં ઘરેણા ડૂબી ગયાં. ધનિયો કે ખેમી કોઈ આ સમજ્યા નહીં. બંને એ બને તેટલા પૈસા બચાવી ભરવા માંડ્યા. એટલામાં ધનિયાની માં મરી ગઈ. તેનું સોએક રૂપિયા ખરચ થયું. ત્રણ મહીના પછી ખેમીને સુવાવડ આવી, એટલે તે પણ કમાતી મટી. સુવાવડ દરમ્યાન ધનિયાને ખેમીનું સાંત્વન ઓછું થયું એટલે ચિંતામાંથી મુક્ત થવા એ દારૂ તરફ વળ્યો.